
הנדון: הגבלת מספר הנוסעים בקו הרכבת ירושלים-תל אביב – תזכורת
סימוכין: פנייתנו מיום 13.04.2026
בשם התנועה למען איכות השלטון בישראל (ע"ר), אנו מתכבדים לפנות אליכם כדלקמן:
1. ביום 13.4.2026 פנינו בבקשה לקבלת התייחסות להחלטה להגביל את מספר הנוסעים בקווי הרכבת אל תחנת יצחק נבון בירושלים וממנה, החלטה שהתקבלה במהלך מלחמת "שאגת הארי" ונותרה עוד על כנה עד עצם היום הזה.
2. בפנייתנו ציינו כי ההנמקה שניתנה למהלך נקשרה לקושי בחילוץ נוסעים במקרה של שריפה בתווך תת-קרקע בשטח התחנה, וזאת אף שהתחנה פועלת מזה כשמונה שנים ללא מגבלה נוסעים דומה וכן בעלת תו תקן בין-לאומי המעיד על התאמתה גם לתרחישי קיצון מסוג זה. בתוך כך, ביקשנו לברר, בין היתר: האם ההחלטה על צמצום מספר הנוסעים התבססה על חוות דעת מקצועית עדכנית ומהו הבסיס לה; האם מדובר בקושי תפעולי במענה לתרחיש חירום או בליקוי תכנוני שנתגלה בדיעבד; כיצד מוסברת העובדה שהגבלה זו מופעלת רק כעת; מהו לוח הזמנים המשוער להסרת המגבלה. 
3. חרף חשיבות הנושא והיותו של הקו עורק תחבורה מרכזי המחבר בין בירת ישראל למרכז הארץ ומשרת ציבור רחב בשגרה ובאירועים מיוחדים, עד כה לא התקבלה כל התייחסות מאף אחד מן הגורמים הרלוונטיים. משכך, ולאור חשיבות הדברים, נבקש את תגובתכם בהקדם ולא יאוחר מיום 28.05.26, וזאת כדי שנוכל להמשיך ולשקול צעדינו בנושא, לרבות המשפטיים.


בכבוד רב,

